जाने क्या बात है कि सुभाष चंद्रा की नजर से सुधीर चौधरी गिरते ही नहीं. लोग कहते हैं कि डा. सुभाष चंद्रा को डर है कि कहीं सुधीर चौधरी सरकारी गवाह न बन जाएं. यानि अगर सुधीर चौधरी को सुभाष चंद्रा ने छेड़ा तो जिंदल रंगदारी प्रकरण में सरकारी गवाह बनकर सुभाष चंद्रा को जेल भिजवा सकते हैं सुधीर चौधरी. इस बड़े भय खौफ के मारे सुभाष चंद्रा तब तक सुधीर चौधरी के खिलाफ कुछ नहीं बोल कर कह सकते हैं जब तक कि जिंदल वाला मुकदमा निपट न जाए. अपने दो संपादकों के जेल जाने के दौरान सुभाष चंद्रा पर भी गिरफ्तारी और तिहाड़ जाने की तलवार लटकी थी लेकिन जाने किस किस तरह के मैनेजमेंट के खेल खेलते हुए चंद्रा साहब खुद को जेल जाने से बचा सके थे. ऐसे में सुभाष चंद्रा अब सुधीर चौधरी को छेड़कर कोई रिस्क नहीं लेना चाहते, भले ही चैनल की टीआरपी नंबर तीन से नंबर छह पर चली आए. जी न्यूज के अंदरूनी हालात भी काफी संकटग्रस्त है. जो पुराने, ईमानदार और संजीदा किस्म के लोग थे, उन्हें प्रताड़ित पीड़ित परेशान कर बाहर जाने को मजबूर कर दिया गया है. अब जो नए लोग हैं वे चौधरी साहब के पसंद हैं और इनका समर्पण पत्रकारिता या जी न्यूज के प्रति न होकर सिर्फ और सिर्फ चौधरी साहब के प्रति है. ऐसे में कंटेंट और विजन को लेकर सोचा जा सकता है कि यह चैनल किस तरफ जा रहा है. हां, इस पूरी कवायद में सुधीर चौधरी की अपनी ब्रांडिंग बड़ी और तगड़ी हो चुकी है, जी न्यूज रसातल में जाए तो जाए.